קליניקה משפטית

קליניקה משפטית היא יחידה בתוך פקולטה למשפטים שמטרתה הוראה מעשית של לימודי המשפטים.

הסטודנטים המשתתפים בקליניקה נוטלים חלק בעשייה משפטית מפוקחת, בסביבה המעודדת חתירה למצוינות מקצועית לצד התבוננות ביקורתית בטבע העיסוק המשפטי. דגש מושם על הפער בין המשפט שבספר (law in the books) לבין המשפט שבמציאות החיים (law in action). הסטודנט לומד על יחסי-הגומלין שבין הדוקטרינה המשפטית, הכללים וההליך המשפטי, התאוריה המשפטית, התכנון והיישום של ייצוג הלקוח, שיקולים אתיים, וההשלכות החברתיות, הכלכליות והפוליטיות של הייצוג המשפטי.

מטרות החינוך המשפטי הקליני

חינוך משפטי קליני מבוסס על התפיסה לפיה על משפטנים כפרטים, וכקולקטיב מקצועי, מוטלת אחריות להשתמש בידע, במעמד ובמשאבים שמעניק המקצוע לעשות למען שינוי חברתי אמיתי, בין היתר באמצעות השבה לקהילה שבקרבה הם חיים ועובדים. שוויון בכלל - ושוויון בנגישות למשפט בפרט -- הם עניינם של משפטנים, שכן מיצוי זכויות אינו יכול להישאר נחלתם הבלעדית של מי שבידם היכולת לרכוש שירותים משפטיים ולממנם. כמוסד לחינוך משפטי שבין תפקידיו הכשרת עורכי-דין לעתיד, לפקולטה למשפטים יש אחריות לקידום ערכים אלה. בין כותלי הפקולטה למשפטים רוכשים סטודנטים את החינוך המשפטי שבסופו "נולד" התוצר הסופי של תהליך זה, עורך הדין. מתן הזדמנות לסטודנטים במהלך לימודיהם לרתום הלכה למעשה את המשפט לסיוע לאוכלוסיות חלשות - אנשים עניים, מיעוטים, אנשים עם מוגבלות, נאשמים בהליך הפלילי - תורם לפיתוח ולשימור רגישות לאי-צדק חברתי בהמשך דרכם המקצועית. זאת, לצד רכישת מיומנויות מקצועיות מעשיות אשר מסייעות לסטודנטים בהמשך דרכם המקצועית.

הקליניקות בישראל

מאז סוף שנות ה-90 פועלות קליניקות משפטיות בכל בתי-הספר למשפטים בישראל. בחלק מהקליניקות, כמו למשל אלו הפועלות באוניברסיטת תל אביב, מדריכים את הסטודנטים עורכי-דין המועסקים ישירות על ידי המוסד האקדמי (In-house clinics), אך ברבות אחרות נשלחים הסטודנטים להשמות חוץ (Externships) שבהן הם מסייעים בידי עורכי-דין המועסקים בארגונים חיצוניים. כך למשל, רבות מהקליניקות לייצוג בהליך הפלילי מתנהלות בשיתוף עם הסניגוריה הציבורית, והעבודה המעשית של הסטודנטים נעשית על תיקים הנמצאים בטיפול הסניגוריה.

הקליניקות המשפטיות בישראל פועלות במוסדות האקדמיים הבאים:
 באוניברסיטת בר-אילן: קליניקה לפרקטיקה וסיוע משפטי, קליניקה לסיוע לנשים בענייני משפחה, הקליניקה לפרקטיקה ומדיניות סביבתית, קליניקה לגישור בקהילה, קליניקה למשפט פלילי, קליניקה לזכויות של אנשים עם מוגבלויות, קליניקה למשפט עברי וקליניקה לסיוע משפטי לקשישים ולניצולי שואה.
 באוניברסיטה העברית: קליניקת החפות, קליניקה לזכויות נשים וכלכלה, קליניקה לזכויות בהליך פלילי, קליניקה לזכויות אנשים עם מוגבלות, קליניקה לרב תרבותיות ומגוון, קליניקה לייצוג אוכלוסיות בפריפריה, קליניקה לזכויות אדם בינלאומיות וקליניקה לזכויות בני נוער וצעירים במצבי סיכון.
 במרכז האקדמי כרמל: קליניקה לייצוג חשודים ונאשמים, הקליניקה לייצוג לקוחות מחוסרי אמצעים והקליניקה לשינוי חברתי באמצעות המשפט. כן מתבצע פרויקט בשיתוף פעולה של הקליניקות והנהלת בתי המשפט, במסגרתו משובצים סטודנטים בעמדות סיוע לקהל בבית המשפט השלום בחיפה. משנת הלימודים תשע"ה החל המרכז האקדמי כרמל להפעיל פרויקט הסברה לבני נוער בנושא עבירות המין, על ידי סטודנטים של הקליניקה לייצוג חשודים ונאשמים.
 במכללה האקדמית נתניה: משפט ושיפוט הלכה למעשה, קליניקה לזכויות הילד בחינוך, קליניקה לזכויות במקום העבודה וזכויות אדם, קליניקה לסיוע משפטי וקליניקת גישור.
 במכללה למנהל: הקליניקות פועלות במסגרת מרכז משנה - המרכז הקליני למשפט ולחברה הפועל במסגרת בית הספר למשפטים, המסלול האקדמי המכללה למינהל- הקליניקה לחופש המידע, קליניקה "קונקורד"- ידיד בית משפט בנושא זכויות אדם במשפט הבינלאומי, קליניקה במשפט הפלילי- הסנגוריה הציבורית, קליניקה לסיוע משפטי כללי, הקליניקה לדיני משפחה, הקליניקה לדיני הוצאה לפועל והגנת הצרכן, הקליניקה לביטוח לאומי ודיני עבודה, קליניקת הסיוע בבתי חולים פסיכיאטריים, קליניקה למשפט ושינוי חברתי, קליניקה לזכויות נשים, סדנה במשפט הפלילי- עבודת הפרקליטות הלכה למעשה, סמינר קליני לדיני צרכנות, סמינר קליני המשפט למען זכויות החולה בישראל, סמינר קליני להבה- למען הדבקות באיכות השלטון, סמינר קליני- חפות.
 במרכז האקדמי למשפט ועסקים ברמת גן: קליניקה לזכויות בחינוך, קליניקה לשוויון ולזכויות אדם, קליניקה לשינוי סביבתי - חברתי, קליניקה לזכויות עצורים ואסירים, קליניקה לאחריות חברתית של תאגידים, קליניקה לייעוץ משפטי בקהילה וקליניקה לטיפול ולמניעת אלימות במשפחה.
 באוניברסיטת רייכמן: קליניקה משפט על ארבע – הקליניקה לזכויות בעלי חיים, הקליניקה לקידום הזכות לבריאות, הקליניקה לשלטון מקומי בראי תשלומי החובה ויחסי רשות – נישום, הקליניקה למשפט בינלאומי פלילי ומשפט בינלאומי הומניטרי, קליניקת משפט רחוב, הקליניקה לסיוע משפטי פרטני וקהילתי, הקליניקה לייצוג בני נוער וצעירים, הקליניקה לזכויות אנשים עם מוגבלות שכלית בשיתוף עמותת אקי"ם, הקליניקה למאבק בשנאה על שם שירה בנקי, הקליניקה לזכויות דיור ופיתוח עירוני, הקליניקה הפלילית לייצוג נאשמים בשיתוף הסנגוריה הציבורית והקליניקה להנגשת המשפט לסטארט אפים ע"ש גלדסטון- פולקמן.
 בקריה האקדמית אונו: פועל מרכז אונו למשפט חברתי קליני. שמעניק סיוע משפטי לאוכלוסיות חלשות, למטרות חברתיות או לגופים ציבוריים. במסגרת המרכז פועלים כ-20 קליניקות בתחומים שונים.
 באוניברסיטת חיפה: קליניקה לזכויות זקנים, קליניקה של הסניגוריה הציבורית (סניגוריה ציבורית מחוז חיפה), קליניקה למשפט ולזכויות אדם בחברה, קליניקה לזכויות המיעוט הערבי-פלסטיני, קליניקה לזכויות אסירים בשיקום, קליניקה לפמיניזם ומשפט, קליניקה למשאבי ים וסביבה, קליניקה לקניין רוחני וקליניקה לפישור בין מתדיינים בבית הדין לעבודה.
 הקליניקות המשפטיות באוניברסיטת תל אביב: קליניקה לזכויות אדם, קליניקה לזכויות עובדים, קליניקה לתביעות ייצוגיות, קליניקה לזכויות בהליך הפלילי, קליניקה לצדק סביבתי, קליניקה לזכויות פליטים ומבקשי מקלט, קליניקה לזכויות ניצולי שואה וזיקנה, קליניקת הכנסת, וקליניקה לפרטיות.

ביקורת
יהודה יפרח מתח ביקורת על הקליניקה המשפטית של אוניברסיטת תל אביב, על כך שהיא נוטלת חלק פעיל במאבקים פוליטיים (למשל "סכסוך בין ארגונים שונים של המדינה באשר לדרך המיטבית לאזן בין צורכי פיתוח נדל"ניים לבין אינטרסים של הגנת הנוף והסביבה"), בביקורת נטען כי התנהלות כזו סותרת למטרות המוצהרות של הקליניקה המשפטית, ואף אסורה מבחינה חוקית, בהיותה מתוקצבת מכספי המדינה.גם פרופסור אסא כשר התייחס בהרחבה לנושא מעורבותם של "קליניקות משפטיות ציבוריות" בנושאים פוליטיים, בקוד האתי שניסח עבור האקדמיה הישראלית.

לקריאה נוספת 
 איריס אילטוביץ'-סגל, עלי בוקשפן "ייצוג משפטי על ידי סטודנטים בקליניקות אקדמיות בראי זכות הגישה למשפט והחינוך לאחריות חברתית" משפט ועסקים, כרך ב (2005).
 נויה רימלט, "החינוך המשפטי - בין תאוריה לפרקטיקה", עיוני משפט כ"ד, עמ' 81, תש"ס
 סטיבן וויזנר, הקליניקה המשפטית: חינוך משפטי בשם האינטרס הציבורי תשס"ב, עיוני משפט כ"ה, עמ' 369–370
 שמואל בכר "אמפתיה ואושר: עיון מחודש ביעדי החינוך המשפטי-קליני" המשפט י"ז(1) 17 (2012).

קישורים חיצוניים 
  
 נגה איתן, צדק צדק תרדוף, באתר וואלה!, 29 באפריל 2007
 
 יאיר שפירא, מזכירה יקרה במיוחד, בשבע, 14 באוגוסט 2008
 
 
 
 
 
 Israeli Legal Eagles Shaping Social Justice

אתרי אינטרנט של הקליניקות השונות 
 הקליניקות למשפט ושינוי חברתי בפקולטה למשפטים אוניברסיטת חיפה
 התוכניות לחינוך משפטי קליני, הפקולטה למשפטים, אוניברסיטת תל אביב
 הקליניקות לזכויות אדם במרכז האקדמי למשפט ולעסקים, רמת גן
 הקליניקה לפרקטיקה ומדיניות סביבתית, הפקולטה למשפטים, אוניברסיטת בר-אילן
 מרכז אונו למשפט חברתי קליני של הקריה האקדמית אונו
 מרכז נגה - ייצוג נפגעי עבירה, בקריה האקדמית אונו
 מרכז מְשַׁנֶּה - המרכז הקליני למשפט ולחברה, בית ספר למשפטים, המכללה למנהל
 דף פעילות המחלקה המשפטית של אקים, כולל הקליניקה המשפטית באוניברסיטת רייכמן
 אינדקס אתרים  העוסקים בקליניקות משפטיות ברחבי העולם

הערות שוליים

קליניקות משפטיות בישראל
קליניקות משפטיות